**FOTÓPÁLYÁZAT 2023**

**Pályázati felhívás**

Nagykőrös Város Önkormányzata és a KÖVA-KOM Nonprofit Zrt. közös fotópályázatot hirdet ifjúsági és felnőtt kategóriában

**„Minden Kép(P)en Nagykőrös 2023.”** elnevezéssel

**Pályázat célja: A „Minden Kép(P)en Nagykőrös 2023.” című fotópályázat célja, hogy felhívjuk a Tisztelt Lakosság figyelmét, a környezetünk megóvására és szépítésére, ami csakis közös összefogással valósulhat meg.**

Szeretett városunk, Nagykőrös tavasztól őszig tengernyi virággal borított, megújult város központja nem csak a helyiek, de az idei érkező vendégeink és szakmai zsűri elismerését is kiérdemelte, hiszen Nagykőrös 2021-ben Arany Rózsa minőségi díjat érdemelt ki a Virágos Magyarország versenyen.

A „Minden Kép(P)en Nagykőrös 2023.” című fotópályázatát célja, hogy a fotókon keresztül minél többen fedezhessük fel, hogy szeretett városunkban, Nagykőrösben mit látnak igazán értékesnek a pályázók, milyen hétköznapi vagy éppen rejtőzködő értékeket örökítenek meg a jelen és a következő generációk számára.

Olyan Nagykőrösön készült, vagy kizárólag nagykőrösi értékeket rejtő alkotásokat várunk, mely településünk izgalmas értékeinek és nyüzsgő életének, hagyományainak, fejlődésének bemutatására épül pillanatképekben, olyan igényességgel és látásmóddal, mely alkalmas a fentiek nagyközönség elé tárására, a város bemutatására, népszerűsítésére, pályázati anyagok, kiadványok illusztrálására. A pályázatok elbírálásánál fontos szempont az egyedi látásmód, a kép által sugárzott hangulatok, érzelmek megjelenése, Nagykőröshöz kötődése, és a kompozícióban a fény és árnyék hatások megjelenése.

**A pályázatok elbírálására két témakörben kerül sor, témakörönként két korosztályban külön díjazva a pályázókat 18 éves korig (Ifjúsági) és 18 éves kor felett (Felnőtt):**

**1.** „Nagykőrösi természet arcai”

**2.**„Nagykőrös a mindennapokban”

 **Témakörök kifejtése:**

 **I. „Nagykőrösi természet arcai” témakör kifejtése:**

„Nagykőrös zöld város az ország szívében!” Joggal mondjuk, hiszen megújulnak köztereink, a város határa bővelkedik természeti értékekben, a belterületet is jelentős erdő határolja ezzel elősegítve a város tiszta levegőjének a megteremtését. A felhívás célja ezen értékek bemutatása. A fotók készülhetnek ritka/védett növény(ek)ről, városunkhoz köthető vadon élő állat(ok)ról vagy sajátos szemszögből bemutatott nagykőrösi tájról. A pályaműveknek Nagykőröshöz kell kapcsolódnia, és a városhoz kötődő értéket kell bemutatnia.

**II. „Nagykőrös a mindennapokban” témakör kifejtése:**

Ebben a témakörben mindenki szabadjára engedheti fantáziáját, hiszen az évszakok váltakozásával mindig megújuló, más színekben pompázó városunk számtalan arcát mutathatja meg a fényképeken. Olyan pillanatok megörökítését várjuk, melyek jól tükrözik településünk mindennapjait, értékeit; az egyedi témák hátterében, mely mindenki számára szubjektív, jól felismerhető legyen Nagykőrös, a város, amelyben élünk. Az elmúlt néhány évben Nagykőrösön jelentős fejlesztések valósultak meg, számos köztéri alkotással is gazdagodott a város, továbbá a már hagyományos rendezvényeink, virágos településünk, valamint a külterületen található tanyák is különösen sok lehetőséget adnak a fényképezésre.

**Részvételi feltételek:**

* Kizárólag Nagykőrös bel- és külterületén készült képekkel lehet pályázni, ami jellemző Nagykőrösre. A képekről beazonosítható legyen, hogy Nagykőrösön készült, vagy kizárólag olyan értéket, jellegzetességet tartalmazzon, mely Nagykőröshöz köthető.
* A képeket nyomtatva kell benyújtani, fotó minőségben, méretük A/4-es méretű, vagy annál nagyobb legyen.
* Egy induló legfeljebb 3 képpel pályázhat témakörönként.
* Minden kép hátulján fel kell tüntetni egy, az alkotó által választott jeligét, a kép címét, a kategóriát és az adott témakört. Leadáskor, ugyanazzal a jeligével ellátott zárt borítékban tüntesse fel a szerző nevét, lakcímét, telefonos és elektronikus elérhetőségét. Egy alkotó minden benyújtott pályamunkájának hátuljára ugyanazt a jeligét írja rá!
* **A beadott pályamunkákat digitálisan is be kell küldeni. E-mail cím: kovart@kovart.hu**
* Nevezési díj nincs.
* A képek beküldésével egyidejűleg a pályázó elfogadja a részvételi – pályázati és szerzői-személyiségjogi feltételeket, azok megszegése esetén a pályázatból haladéktalanul kizárásra kerül.

**Pályázat benyújtásának határideje: 2023. november 6., hétfő 12:00**

**Pályázat elbírálására:** **2023. november 10-ig kerül sor.**

**Pályázatok benyújtási címe:** KÖVA-KOM Nonprofit Zrt. (Nagykőrös, Lőrinc pap u. 3.) titkársága

**Szerzői jogok és adatvédelem:**

* A pályázó elismeri és szavatolja, hogy az általa benyújtott, illetve feltöltött képek szerzői joga őt illeti, és a benyújtott pályamunkával kapcsolatban harmadik személynek semmilyen szerzői vagy egyéb jogosultsága nem áll fenn.
* Pályázó, a pályázat benyújtásával egyidejűleg elfogadja a kiírók adatkezelési szabályzatát.
* A személyeket is ábrázoló fényképek esetén a pályázó köteles szavatolni, hogy a fényképeken megjelentetett személy(ek), a képük, arcuk, illetve a környezetük publikálásához kifejezetten hozzájárultak, illetve a fotók egyébként más személyiségi jogait sem sértik.
* A beküldött képek, illetve azok nyilvános bemutatásával okozott esetleges személyiségi, vagy szerzői jogsértés felelőssége minden esetben a pályázót terheli, beleértve a jogsértéssel bekövetkező anyagi felelősséget is.
* Pályázó hozzájárul, hogy a benyújtott pályamunkákat Nagykőrös Város Önkormányzata, valamint a KÖVA-KOM Nonprofit Zrt. szabadon felhasználhatja, sokszorosíthatja, ehhez a pályázó a képet digitális fájl, illetve analóg fotó esetén a negatívot a pályázat kiírójának rendelkezésére bocsátja.

***Az alkotások elkészítéséhez eredményes munkát kívánok!***

 Nagykőrös, 2023. február 09.

 **Dr. Czira Szabolcs s.k.**

**polgármester**